Egy újabb tikkasztó reggel az egyiptomi Memphisben.
Amint a kelő nap megvilágítja a Nílust, Peszeset ellenőrzi eszközeit.
A mézet,
fokhagymát,
köményt,
akácialevelet,
cédrusolajat.
Minden fontos alapanyag megvan, amivel kezelheti betegeit.
Peszeset szunu, vagyis orvos.
Azért, hogy az lehessen,
írnoknak kellett tanulnia,
hogy tanulmányozhassa az orvosi írásokat a per-ankhban, az "élet házában".
Ma már tanítványai vannak ugyanott.
Tanítás előtt még meg kell vizsgálnia egy beteget.
A templomépítésen megsérült az egyik munkás karja.
Amikor Peszeset odaér,
látja, hogy a kar nyilvánvalóan törött,
és ami még rosszabb, szilánkosra törtek a csontok.
Peszeset bekötözi és rögzíti a sérülést.
Aztán elindul az élet házába.
Útközben megállítja őt egy asszony.
A fiát megcsípte egy skorpió.
Peszeset már sok hasonló csípést látott, pontosan tudja, hogyan lássa el.
El kell mondania egy varázsigét, amivel kiűzi a mérget.
Belekezd a ráolvasásba, megidézi Szelketet,
az orvosok védelmezőjét és a mérgező lények istennőjét.
Úgy szaval, mintha ő maga lenne Szelket.
Ez a parancsoló mód a siker legbiztosabb záloga.
Miután elmondta az utolsó sort is,
megfelelő méretű késsel nekilát, hogy kivágja a mérget a sebből.
Aztán összecsomagol, indulna, de az asszonynak van még egy kérdése.
Szeretné tudni, várandós-e.
Peszeset megtanítja neki a csalhatatlan terhességtesztet:
ültessen el egy szem árpát és egy szem búzát,
aztán minden nap vizeljen a magokra.
Ha a magok kikelnek, biztos lehet a terhességében.
Az árpacsíra fiúgyermeket jelez,
a búzacsíra kislányra utal.
Peszeset javasol egy imát is Hathornak, a termékenység istennőjének.
Amikor az orvosnő végre odaér az élet házához,
belefut Iszeszibe, az orvos papba.
Tisztelettudóan üdvözli őt, de nagyon öntelteknek tartja a papokat.
Nem irigyli Iszeszi pozícióját neru pehut-ként,
ami annyit tesz: "a királyi család végbélnyílásának pásztora",
vagyis a fáraó ánuszának őrzője.
Az élet házában szokás szerint nyüzsögnek az írnokok,
papok,
orvosok
és tanítványok.
Papiruszokat tárolnak itt,
nemcsak orvosi, hanem mindenféle feljegyzéseket.
Peszeset fia, Akhethotep szorgalmasan másolja az iratokat,
ez is része az írnokképzésnek, amiben részt vesz.
Kiemelkedően tehetséges tanítvány,
de csak azért tanulhat írnoknak, mert Peszeset is az,
ahogy az ő apja is az volt.
Családi szakmai háttér híján
a fiúknak nagyon nehéz, a lányoknak lehetetlen bekerülni
ebbe a képzésbe.
Peszeset felügyeli az összes memphisi szunu és szunu-hallgató nőt.
A férfiaknak saját felügyelőjük van,
mivel férfi orvosoknak tilos felelni a nők kérdéseire.
Ma Peszeset anatómiát tanít.
Kikérdezi tanítványait a metu-ról,
ez a test keringési rendszere,
vért szállít, levegőt,
vizeletet
és még rossz szellemeket is.
Peszeset épp indulni készül,
mikor egy sápadt, sovány nő megszólítja a kapuban, és arra kéri: vizsgálja meg őt.
Hatalmas, fájdalmas csomó van a felkarja alsó felén.
Peszeset megnézi a kinövést, tapintásra hidegnek és keménynek találja,
akár egy éretlen gyümölcsöt.
Már olvasott ilyen betegségről, de még sosem látta élőben.
Erre a daganatra nincs gyógymód, nincs orvosság, sem varázsige.
Minden leírás ugyanazt javasolja: nincs mit tenni.
Peszeset közli a rossz hírt a nővel, majd távozik.
Elidőzik az élet házának lépcsőin,
gyönyörködik az alkonyodó városban.
Bár keményen dolgozik,
mindig lesznek olyan betegei, akiken nem tud segíteni,
ahogy a rákos nőnek sem tudott.
Peszesetet nyomasztja ez a gondolat, ám nincs ideje ezen tépelődni.
Alig pár hét múlva
megkezdődik a Nílus éves áradása,
ami megtermékenyíti a talajt a jövő évi aratásra,
és új betegek fognak megjelenni.